বাংলাদেশ পরিসংখ্যান ব্যুরো
বাংলাদেশ পরিসংখ্যান ব্যুরো (বিবিএস) বাংলাদেশের জনমিতি, স্বাস্থ্য , শিল্প ও শ্রম, জাতীয় হিসাব, মূল্য ও মজুরি, শিল্প উৎপাদন ও মূল্য সূচক, দারিদ্র্য, পরিবেশগত, জেন্ডার এবং কৃষি বিষয়ক পরিসংখ্যান সংগ্রহ করা এবং তথ্য পর্যালোচনার জন্য কেন্দ্রীয় সরকারি সংস্থা এটি বাংলাদেশ সরকারের সকল ধরনের শুমারী ও জরিপ কার্যক্রম চালায় এবং কতিপয় গুরুত্বপূর্ণ সূচকের তথ্য প্রদান করে। ২০১৩ সালের ২৭ ফেব্রুয়ারি মহান জাতীয় সংসদে পরিসংখ্যান আইন, ২০১৩ পাশ হওয়ার মাধ্যমে জাতীয় পরিসংখ্যান ব্যবস্থায় বিবিএসকে জাতীয় পরিসংখ্যান সংস্থা (NSO) হিসেবে দায়িত্ব প্রদান করা হয়। উল্লেখ্য, প্রতি বছর ২৭ ফেব্রুয়ারি জাতীয়ভাবে দেশব্যাপী জাতীয় পরিসংখ্যান দিবস পালন করা হয়। জাতীয় পর্যায়ে বিভিন্ন ক্ষেত্রে মানসম্মত ও হালনাগাদ পরিসংখ্যান সরবরাহ নিশ্চিত করতে বিবিএস আন্তর্জাতিক নির্দেশনা অনুসরণ করে স্বাস্থ্য ও জনমিতি, শিল্প ও শ্রম, জাতীয় হিসাব, মূল্য ও মজুরি, শিল্প উৎপাদন ও মূল্য সূচক, দারিদ্র্য, পরিবেশগত, জেন্ডার এবং কৃষি বিষয়ক পরিসংখ্যান নিয়মিতভাবে প্রস্তুত ও প্রকাশ করে থাকে। বিবিএস কর্তৃক প্রস্তুতকৃত, অনুমোদন ও সরবরাহকৃত পরিসংখ্যান ব্যবহার করে দেশের অর্থনৈতিক ও সামাজিক উন্নয়নের জন্য প্রণীত বার্ষিক উন্নয়ন কর্মসূচি (ADP), পঞ্চবার্ষিক পরিকল্পনা, প্রেক্ষিত পরিকল্পনা, বদ্বীপ পরিকল্পনা ২১০০ প্রভৃতি প্রণয়ন ও পরিবীক্ষণ করা হয়। বিবিএসসহ অন্যান্য দপ্তরের তথ্য একই প্ল্যাটফর্মে প্রাপ্তির উদ্দেশ্যে বিবিএস-এর এসডিজি সেল এটুআই প্রোগ্রামের তথ্য- প্রযুক্তিগত সহযোগিতায় এসডিজি রিপোর্টিং সংক্রান্ত জাতীয় অনলাইন বাতায়ন 'এসডিজি ট্র্যাকার' (SDG Tracker) ব্যবস্থাপনা এবং এসডিজি অর্জনের বাস্তবায়ন অগ্রগতি পরিবীক্ষণ করে থাকে। সরকারি পরিসংখ্যান বিষয়ক জাতীয় অগ্রাধিকার নির্ধারণ এবং এ সংক্রান্ত পরামর্শ বা দিকনির্দেশনা প্রদানের লক্ষ্যে মাননীয় পরিকল্পনা মন্ত্রীর সভাপতিতে জাতীয় পরিসংখ্যান উপদেষ্টা পরিষদ (NACS) গঠন করা হয়। সরকারি পরিসংখ্যান প্রস্তুত কার্যক্রম গতিশীল করা, দ্বৈততা হ্রাসকরণ ও জরিপ পরিচালনার ক্ষেত্রে অগ্রাধিকার নির্ধারণ, উপাত্তের অপর্যাপ্ততা চিহ্নিতকরণ, মানসম্মত পরিসংখ্যানের প্রাপ্যতা নিশ্চিতকরণ এবং এসডিজিসহ আন্তর্জাতিক বিভিন্ন এজেন্ডা ও সূচকসমূহের উপাত্ত বিষয়ে অন্যান্য মন্ত্রণালয় ও বিভাগের সাথে সমন্বয় সাধন করার লক্ষ্যে মাননীয় প্রধানমন্ত্রীর অনুমোদনক্রমে পরিসংখ্যান ও তথ্য ব্যবস্থাপনা বিভাগের সচিবের নেতৃত্বে 'জাতীয় উপাত্ত সমন্বয় কমিটি (NDCC)' গঠন করা হয়। ১৯৭৪ সালে অনুষ্ঠিত দেশের প্রথম আদমশুমারির আনুষ্ঠানিক উদ্বোধনকালে জাতির পিতা বঙ্গবন্ধু শেখ মুজিবুর রহমানের অমর উক্তি "যথাযথ উন্নয়নের জন্যে নির্ভুল পরিসংখ্যান চাই" বিবিএস-এর জন্য অন্যতম অনুপ্রেরণা। জাতির পিতার সুদুরপ্রসারী চিন্তাধারায় তথ্য ও উপাত্তভিত্তিক সিদ্ধান্ত গ্রহণ প্রক্রিয়াকে শক্তিশালী করার লক্ষ্যে বিবিএস প্রতিষ্ঠার শুরু থেকেই জাতীয় ও আন্তর্জাতিক মান বজায় রেখে নির্ভরযোগ্য পরিসংখ্যান প্রণয়ন ও প্রকাশ করে আসছে।